Yuk va yoʻlovchilarni tashishda avtotransport vositalariga yoʻl varaqalarini elektron shaklda rasmiylashtirish va yuritish tizimini joriy etish toʻgʻrisida
(resolution, 2024-01-22)

Oʻzbekiston Respublikasida avtomobil transportida tashishlar xavfsizligini taʼminlash, haydovchilar va avtotransport vositalari ishini hisobga olish va nazorat qilish tizimini yanada takomillashtirish, sohaga raqamli texnologiyalarni keng joriy etish, shuningdek, Oʻzbekiston Respublikasi Prezidentining “2022 — 2026-yillarga moʻljallangan Yangi Oʻzbekistonning taraqqiyot strategiyasini “Insonga eʼtibor va sifatli taʼlim yili”da amalga oshirishga oid davlat dasturi toʻgʻrisida” 2023-yil 28-fevraldagi PF-27-son Farmoni ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2023-yil 28-fevraldagi PF-27-son Farmoni bilan tasdiqlangan 2022 — 2026-yillarga moʻljallangan Yangi Oʻzbekistonning taraqqiyot strategiyasini “Insonga eʼtibor va sifatli taʼlim yili”da amalga oshirishga oid davlat dasturining 141-bandida tovar-moddiy boyliklarni tashish uchun tovar-transport yuk xatlari va yoʻl varaqalarini elektron shaklda rasmiylashtirish tartibini joriy etish belgilanganligi maʼlumot uchun qabul qilinsin. 2. Oʻzbekiston Respublikasi Transport vazirligining 2024-yil 1-apreldan 2024-yil 1-oktabrga qadar Yuk va yoʻlovchilarni tashishda avtotransport vositalariga yoʻl varaqalarini elektron shaklda rasmiylashtirish va yuritish tizimini joriy etish boʻyicha tajriba-sinov loyihasini (keyingi oʻrinlarda — tajriba-sinov loyihasi) amalga oshirish toʻgʻrisidagi taklifiga rozilik berilsin. Belgilansinki, tajriba-sinov loyihasini amalga oshirish davrida: elektron yoʻl varaqalari Oʻzbekiston Respublikasi Transport vazirligining “Uztrans” yagona interaktiv axborot tizimining “Elektron yoʻl varaqa” avtomatlashtirilgan axborot tizimi (keyingi oʻrinlarda — elektron yoʻl varaqalari tizimi) orqali rasmiylashtiriladi va yuritiladi; elektron yoʻl varaqalari tashkiliy-huquqiy shakli va mansubligidan qatʼi nazar, avtomobil transportida yuk va yoʻlovchi tashish faoliyati bilan shugʻullanuvchi yuridik shaxslar tomonidan mustaqil ravishda rasmiylashtiriladi; yoʻl varaqalarining qogʻoz shaklidan foydalanishni cheklamagan holda uning elektron koʻrinishiga bosqichma-bosqich oʻtish taʼminlanadi; elektron yoʻl varaqalari tizimi shaxsiy yengil avtomobilida yoʻnalishsiz taksi sifatida yoʻlovchilarni tashish bilan shugʻullanuvchi jismoniy shaxslar uchun amal qilmaydi; elektron yoʻl varaqalari tizimi platformasini yaratish, joriy etish va unga xizmat koʻrsatish uchun Oʻzbekiston Respublikasi Transport vazirligi tomonidan ishlab chiqiladigan texnik talablar asosida manfaatdor tashkilotlar (milliy operatorlar) tanlov asosida jalb etilishi mumkin; elektron yoʻl varaqalari tizimidan foydalanganlik uchun yigʻim undirilmaydi. 3. Oʻzbekiston Respublikasi Transport vazirligi Raqamli texnologiyalar vazirligi bilan birgalikda 2024-yil 1-aprelga qadar avtomobil transportida yuk va yoʻlovchi tashish faoliyati bilan shugʻullanuvchi yuridik shaxslar uchun qulay elektron yoʻl varaqalari tizimi platformasi ishlab chiqilishini va joriy etilishini taʼminlasin. 4. Quyidagilarni nazarda tutuvchi Yuk va yoʻlovchilarni tashishda avtotransport vositalariga yoʻl varaqalarini elektron shaklda rasmiylashtirish va yuritish tartibi toʻgʻrisidagi vaqtinchalik nizom ilovaga muvofiq tasdiqlansin: elektron yoʻl varaqalariga qoʻyiladigan talablar va ularning turlari; elektron yoʻl varaqalarini rasmiylashtirish, qayta ishlash va saqlash; elektron yoʻl varaqalari yuritilishini nazorat qilish hamda ular haqidagi maʼlumotlardan foydalanish. 5. Oʻzbekiston Respublikasi Transport vazirligi 2024-yil yakuniga qadar mazkur qarorga asosan amalga oshiriladigan tajriba-sinov loyihasi natijalaridan kelib chiqib, ijobiy va salbiy holatlarini inobatga olgan holda elektron yoʻl varaqalari tizimini takomillashtirish va yoʻl varaqalarining qogʻoz shaklidan toʻliq voz kechish yuzasidan Vazirlar Mahkamasiga taklif kiritsin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.J. Ramatov va transport vaziri I.R. Maxkamov zimmasiga yuklansin. 1. Mazkur Nizom tijorat asosida yuk va yoʻlovchilarni tashishda avtotransport vositalariga yoʻl varaqasini (keyingi oʻrinlarda — elektron yoʻl varaqasi) elektron shaklda rasmiylashtirish va yuritish tartibini belgilaydi. 2. Elektron yoʻl varaqasi Oʻzbekiston Respublikasi Transport vazirligining “Uztrans” yagona interaktiv axborot tizimining “Elektron yoʻl varaqa” avtomatlashtirilgan axborot tizimi (keyingi oʻrinlarda — elektron yoʻl varaqasi tizimi) orqali rasmiylashtiriladi va yuritiladi. Bunda yuk va yoʻlovchilarni xalqaro tashish uchun rasmiylashtiriladigan yoʻl varaqasi elektron va anʼanaviy shaklda rasmiylashtiriladi va yuritiladi. 3. Mazkur Nizomda quyidagi asosiy tushunchalardan foydalaniladi: vakolatli organ — Oʻzbekiston Respublikasi Transport vazirligi; elektron yoʻl varaqasi tizimi — elektron yoʻl varaqasini rasmiylashtirish, qayta ishlash va saqlash funksiyalarini amalga oshiruvchi avtomatlashtirilgan axborot tizimi; foydalanuvchi — elektron yoʻl varaqasi tizimidan foydalanish huquqiga ega boʻlgan, tijorat va notijorat asosida avtotransport vositasida yuk va yoʻlovchilarni tashish faoliyati bilan shugʻullanuvchi yuridik shaxslar; elektron yoʻl varaqasi — hisobga olish seriyasi va tartib raqamiga ega boʻlgan, elektron yoʻl varaqasi tizimi orqali yuritiladigan va avtotransport vositalarining ishini belgilab beruvchi QR-kod (matrik shtrixli kod) bilan tasdiqlangan asosiy hujjat. 4. Elektron yoʻl varaqasida quyidagilar toʻgʻrisidagi maʼlumotlar koʻrsatilishi shart: yoʻl varaqasining turi, raqami, amal qilish muddati, shuningdek, avtotransport vositasining rusumi va egasi; tashish turi, yuk turi, haydovchining kunlik tibbiy koʻrikdan oʻtganligi; avtotransport vositasining sozligi va texnik koʻrikdan oʻtganligi, haydovchiga berilgan yoqilgʻi miqdori, avtotransport vositasidagi yoqilgʻi qoldigʻi; shahar va shahar atrofida muntazam yoʻnalishlardagi avtobusga oʻrnatilgan validatorlar orqali amalga oshirilgan toʻlovlar; haydovchining ish soati, shu jumladan, kunlik va oylik, tungi vaqtda, bayram va dam olish kunlarida ishlagan soatlari, tejagan va sarf qilgan yoqilgʻisi miqdori, haydovchiga toʻlangan ish haqi; haydovchi tomonidan sodir etilgan yoʻl harakati qoidalari buzilishi. Elektron yoʻl varaqasiga kiritiladigan maʼlumotlar foydalanuvchilar hamda ularning tegishli masʼul xodimlari tomonidan elektron raqamli imzo bilan tasdiqlanadi. 5. Elektron yoʻl varaqasi avtotransport vositasidan foydalanish maqsadi hamda tashish turlariga qarab quyidagilarga boʻlinadi: a) avtotransport vositasidan tijorat asosida yoʻlovchi va yuk tashish maqsadida foydalanuvchilar uchun: A-000000 — muntazam yoʻnalishlarda yoʻlovchi tashuvchi avtotransport vositalari uchun; B-000000 — buyurtma asosida yoʻlovchi tashuvchi avtotransport vositalari uchun; D-000000 — tijorat asosida foydalaniladigan yuk avtotransport vositalari uchun; b) avtotransport vositalaridan tijorat maqsadida foydalanmasdan, oʻz ehtiyojlari uchun foydalanadigan yuridik shaxslar uchun: E-000000 — yoʻlovchi tashuvchi avtotransport vositalari uchun yoʻl varaqasi; F-000000 — yuk tashuvchi avtotransport vositalari uchun yoʻl varaqasi. Seriya raqamidan oldin foydalanuvchining roʻyxatdan oʻtgan quyidagi hududlar kodi aks ettiriladi: Toshkent shahri — 01; Toshkent viloyati — 10; Sirdaryo viloyati — 20; Jizzax viloyati — 25; Samarqand viloyati — 30; Fargʻona viloyati — 40; Namangan viloyati — 50; Andijon viloyati — 60; Qashqadaryo viloyati — 70; Surxondaryo viloyati — 75; Buxoro viloyati — 80; Navoiy viloyati — 85; Xorazm viloyati — 90; Qoraqalpogʻiston Respublikasi — 95. 6. Quyidagi holatlarda elektron yoʻl varaqasi elektron yoʻl varaqasi tizimi orqali ochilmaydi: foydalanuvchi mulk huquqi yoki boshqa ashyoviy huquqlarga ega boʻlmagan avtotransport vositasidan foydalanganda; foydalanuvchi bilan mehnat shartnomasiga ega boʻlmagan haydovchilar uchun yoʻl varaqasi rasmiylashtirilganda; haydovchi tegishli toifadagi avtotransport vositasini boshqarish uchun haydovchilik guvohnomasiga yoki qonunchilik hujjatlarida belgilangan yetarli mehnat stajiga ega boʻlmaganda; haydovchi belgilangan tartibda dastlabki va keyinchalik davriy tibbiy koʻriklardan oʻtmaganda; haydovchining haydovchilik guvohnomasi bekor qilingan davrda; avtotransport vositasi belgilangan tartibda davriy texnik koʻrikdan oʻtkazilmaganda; avtotransport vositasini muntazam yoʻnalishga ishga chiqarishda tashuvchi ushbu yoʻnalishda ishlash huquqini beruvchi tender bitimiga/brutto kontraktga ega boʻlmaganda; avtotransport vositasini buyurtma asosida ishga chiqarishda tashuvchi ushbu buyurtmani amalga oshirish uchun tegishli shartnomaga ega boʻlmaganda. 7. Elektron yoʻl varaqasi joriy kalendar oyda ochiladi va oyning oxirgi sanasiga qadar amal qiladi. Foydalanuvchining xohishiga koʻra ushbu muddat qisqartirilishi mumkin. Elektron yoʻl varaqasining amal qilish muddati tamom boʻlgach, keyingi kalendar oy uchun yangi yoʻl varaqasi ochiladi. 8. Elektron yoʻl varaqasi foydalanuvchi tomonidan ochiladi va unga oy yakuniga/yoʻl varaqasi yopilguniga qadar tegishli maʼlumotlar kiritib boriladi. 9. Elektron yoʻl varaqasi haqidagi maʼlumotlar ishga tushirilgan vaqtdan boshlab elektron yoʻl varaqasi tizimida 5 yil saqlanadi. 10. Vakolatli organ tomonidan quyidagi hollarda elektron yoʻl varaqasining amal qilishi tugatiladi: yuridik shaxs tugatilganda (tugatilgan vaqtdan boshlab); elektron yoʻl varaqasini ochish uchun notoʻgʻri maʼlumotlar kiritilganligi aniqlanganda. 11. Yuridik shaxs qayta tashkil etilganda, elektron yoʻl varaqasi tizimidagi unga tegishli boʻlgan elektron yoʻl varaqasi avtomatik ravishda foydalanuvchiga yoki uning huquqiy vorisiga qayta rasmiylashtiriladi. 12. Yuk va yoʻlovchilarni avtotransport vositasida tashishda elektron yoʻl varaqasi mavjudligi hamda undagi maʼlumotlarning toʻgʻriligi Oʻzbekiston Respublikasi Transport vazirligi huzuridagi Transport nazorati inspeksiyasi hamda Ichki ishlar vazirligi Jamoat xavfsizligi departamenti Yoʻl harakati xavfsizligi xizmati tomonidan nazorat qilinadi. 13. Elektron yoʻl varaqasi Oʻzbekiston Respublikasi Transport vazirligi huzuridagi Transport nazorati inspeksiyasi hamda Ichki ishlar vazirligi Jamoat xavfsizligi departamenti Yoʻl harakati xavfsizligi xizmati tomonidan maxsus moslamadan (planshet) foydalangan holda elektron yoʻl varaqasi tizimi orqali tekshiriladi. Bunda elektron yoʻl varaqasi avtotransport vositasining davlat raqami, haydovchining shaxsini tasdiqlovchi hujjat (pasport yoki identifikatsiyalovchi ID-karta) toʻgʻrisidagi maʼlumotlar bilan solishtirish orqali tekshiriladi. 14. Elektron yoʻl varaqasi haqidagi maʼlumotlar uchinchi shaxslarga taqdim etilishi taqiqlanadi. 15. Vakolatli organ tomonidan qonunchilik hujjatlarida belgilangan tartibda tergovga qadar tekshiruvni amalga oshiruvchi organlar, dastlabki tergov organlari va sudning yozma soʻroviga asosan elektron yoʻl varaqasi haqidagi maʼlumotlar taqdim etiladi. 16. Foydalanuvchilar elektron yoʻl varaqasidagi maʼlumotlarning toʻgʻriligi va haqqoniyligi uchun qonunchilikda belgilangan tartibda javobgar hisoblanadi. 17. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladi.